Virágvasárnap
A Másod-Izajás könyvében szereplő éneket a kereszténység kezdettől fogva Jézus Krisztusra vonatkoztatta. Mintha a Getszemáni-kertben haláltusáját vívó Jézus fájdalma hallatszana ki belőle. Urunk a rászakadó szenvedést megadóan fogadja az Atya kezéből. Találóan fogalmaz Jelenits István piarista: „nem mintha beteges módon örömét lelné abban, hogy ütik, szakállát tépik, leköpdösik. Úgy adja át magát gyalázóinak, mint aki meg van győződve arról, hogy ami történik vele: Isten akarata. Ezért marad a köpések szennyét törölgetve, az ütések közt is az, aki volt: Isten szavának meghallgatója és közvetítője.” Hisz ő maga az Ige.
A Filippiekhez írt levél himnusza a keresztény teológia nyitja és magyarázata. Önmagában is felér egy hitvallással. Jézus Krisztus alázata és engedelmessége keresztény magatartásunk állandó mércéje.
Mi is énekkel és szentelt barkákat lengetve, körmenettel köszöntjük Urunkat, Krisztust, akárcsak hajdanán a jeruzsálemiek. Ma mi vagyunk a Messiást egykor pálmával fogadó sereg, a bevonuló Krisztus társai, akik a pálmák vasárnapján feldíszítjük a vőlegény nászházát, hogy méltó hajlékban lakhasson.
Mielőtt belemélyednénk Jézus nagyheti szenvedésébe, amelyet a liturgia már előrevetít, érdemes figyelni a tömeg, az emberek viselkedésére is. Szinte már egyházi közhelynek számít, hogy a virágvasárnapi hozsannázók nagypénteki feszítd meg-et kiáltókká válnak… Vajon ez pusztán téves általánosítás? Az események egyoldalú leegyszerűsítése? Vagy ennél bonyolultabb emberi jelenségről, megmagyarázható, érthető lélektani folyamatokról van szó?
Jézus elfogadta az ünneplő tömeg dicsőítését, miközben nem akart a rajongók bálványa lenni. Nem igyekezett a sokak által elvárt délibábos politikai Messiás-képnek megfelelni. De most ünnepeltként vonul be Jeruzsálembe. Osztozik az egyszerű, tiszta lelkű emberek örömében, amúgy is joggal vívta ki csodálatukat és tiszteletüket. Az igaz vallásosságot érzi meg gesztusaikban és ünneplésükben. Szamárcsikó hátán vonul be, mintegy beszédesen tudtul adva nekik, hogy nem az erőszak az ő kenyere. Elfogadja az ünneplést, a jogos elismerést és dicsőséget, amelyet feltámadása után a benne hívők is méltán adnak meg neki.
De vajon ki tudunk-e tartani Krisztus mellett a szenvedésben? Akár abban a megpróbáltatásban, hogy nem tudunk részt venni a Virágvasárnapi liturgián, csak online? Politikusok és a közvélemény előtt nagy nimbusznak örvendő emberek mily hamar elveszítik kegyeinket és elfelejtjük őket. Talán Isten is csak addig jó, amíg segít nekünk, rajtunk? Gondolunk itt mindenféle betegségre! Mennyire hajszálon múlik a siker, az elismertség. Mennyire vigyáznunk kell, hogy jól szeressünk és ne legyünk ripacsok… A szenvedő Krisztus erkölcsi mércéje leginkább nagyhéten, a passió elmélkedése közben vizsgáztat le minden keresztényt. Szembesít mindnyájunkat szalmaláng-lelkesedésünkkel, törékeny hitünkkel, izgága hűségünkkel, kiállhatatlan, csapongó elkötelezettségünkkel, be nem tartott ígéreteinkkel, szégyellni való önbecsapásainkkal.
Nemcsak a tömeg befolyásolhatóságáról van szó, nem pusztán arról, hogy az ember a tömegben könnyen arctalanná, önkontrollját elveszítő állattá vadulhat, hanem sokkal inkább arról, mennyire vagyunk következetesek, mennyire teherbíró a hűségünk, kiállunk-e a végsőkig a minket szerető Isten mellett?
Akkor léptünk előrébb a lelki érettség útján, amikor nemcsak a túlélésért leszünk képesek hajtani. Amikor erkölcsi döntéseinkben nem a félelem, a pénz, az érdekek, a különféle kényszerek hatalma diktál, hanem a Krisztus iránti szeretet. Péter és Júdás példája egyaránt kijózaníthat. Egyházunk minden évben, mint egy szent drámát, lepörgeti előttünk a misztériumot. Szent színjáték zajlik nemcsak a templomban, hanem életünkben is.
Mi magunk vagyunk a szereplők: hozsannázó tömeg, félénk tanítványok, erősködő Péterek, konjunktúra-lovag Júdások… Krisztus maga sodor bele szenvedésének döbbenetes titkába, hisz lelkünk szentélyébe is be akar vonulni. Az ő útja a megváltáshoz vezet. Az ő tekintete feloldoz. Feltéve, ha a hajnali kakasszóra tekintetünk találkozik az övével, és könnyekre fakadunk. A bánat könnyeire.

Nagyhétfő: Evangélium: Jn: 12,1:11
12,1 Hat nappal húsvét előtt Jézus Betániába ment, ahol Lázár lakott, akit feltámasztott a halálból. 2 Ott vacsorát rendeztek neki. Márta felszolgált és Lázár is a vendégek közt volt. 3 Mária vett egy font valódi nárduszból készült, drága olajat, megkente vele Jézus lábát és megtörölte a hajával, a ház betelt az olaj illatával. 4 Az egyik tanítvány, az iskarióti Júdás, aki elárulta, méltatlankodott miatta: 5 „Miért nem adták el inkább az olajat 300 dénárért, s miért nem osztották szét a szegények közt?” 6 De nem azért beszélt így, mintha a szegényekre lett volna gondja, hanem mert tolvaj volt: ő kezelte a pénzt és eltulajdonította, amit rábíztak. 7 Jézus így szólt: „Hagyd békén! Hadd tegye, hiszen temetésem napjára teszi. 8 Szegények mindig vannak veletek, de én nem leszek mindig veletek.” 9 Amikor megtudták, hogy ott tartózkodik, a zsidók közül sokan elmentek, nemcsak Jézus kedvéért, hanem hogy Lázárt is lássák, akit feltámasztott a halálból. 10 Erre a főpapok elhatározták, hogy Lázárt is megölik, 11 mert miatta sok zsidó elment oda, és hitt Jézusban.
A Jeruzsálembe diadalmasan belépő Jézus Krisztus, nagyon fontos messiási esemény. Az ő egyházában mindig jelen van, az Eukarisztiában szüntelenül jön hatalommal és dicsőségben a szentségek, az ima, a szeretet törvénye, a jóság, az irgalom mind az ő jelenlétét fejezi ki, akármilyen megpróbáltatások is érnek bennünket. Jön, hogy fölszabadítson minket félelmeinkből, bizonytalanságainkból, hogy megnyissuk szívünket, hogy ünnepélyesen birtokba vehesse szívünket, mint valami trónt ajánljuk fel. Nem csak az a célja, hogy megszabadítson minket a haláltól, hanem hogy képesek legyünk vele együtt legyőzni a koronavírus okozta aggodalmainkat, és félelmeinket is, és elérni a tökéletességet hogy szentek legyünk.
Hiszen Ő az a király, aki megszabadít bennünket a félelmeinktől, amik most fogva tartanak bennünket, a bűn sötétségéből és a halál rabságából. Virágvasárnap egyértelművé válik számunkra, hogy íme, a király a halál felett győztes, aki életet ad nekünk. Virágvasárnap vállaljuk Isten országának szabályát, ezzel a mi keresztény életünknek célt szabunk és megtöltjük tartalommal, olyan tartalmakkal, amik célt adnak az életünknek, hiszen minden reményünk Istenben van, Istenben valósul meg Jézus Krisztus által. Hiszen a mi identitásunk Krisztustól ered, és az ő országából! 
Fontoljuk meg a mai napon, hogy Mi volt az, ki volt az, aki fontolta Mária reakcióját, illetve Júdás reakcióját? Mi motiválta őket? 
Utána Jézus elkezdett tanítani. „Tartsatok bűnbánatot – hirdette –, mert közel van a mennyek országa!” (Mt4,17) Mit jelent nekem Isten országa? 
A mai korban, és a járvány idején igy Húsvét előtt érdemes ezen elgondolkodni, hogy mit is jelent nekem, számomra és a családom számára Isten Országa! 

Nagykedd
Jn 13,21-33.36-38.
Az elkövetkezendő napokban, a Nagyhéten Júdás az Evangéliumok „főszereplője”. Nem is igazi szereplő, csak a sötétség hatalmának eszköze. Ez nekünk példa és figyelmeztetés is egyben, amely ijesztő lehetőségre hívja fel figyelmünket. Ne legyünk olyanok amilyen Júdás volt s ne vegyen uralmat rajtunk a rosszindulat és irigység. Figyeljünk Jézus szavaira, hiszen azok mindig érvényesek, és érvényesek lesznek az elkövetkezendő generációk számára is. Jézus figyelmeztet bennünket, ha nem térünk meg, és nem hiszünk benne, akkor meghalunk, nem testi halálról beszél, hanem lelki halálról van itt szó. A mostani járvány okozta gondok és bajok közepette, gondoljunk Jézusra és az ő bátorító szavaira. Vegyük a kezünkbe a Szentírást és olvassuk el, ezt az Evangéliumi szakaszt, hiszen Jézus hozzám is szól, nekem is ad tanácsot, hogy mit és hogyan tegyek. 
A mai Evangéliumi szakaszban azt olvassuk, hogy Jézus a bemártott falatot nyújtja Júdásnak. Ez a gesztus mintegy az utolsó figyelmeztetés, még egy végső lehetőség felkínálása. Ne legyünk olyan, mint Júdás, aki elveszi a bemártott falatot, és elmegy és elárulja őt. Jézus tudja, mit akar tenni Júdás, de mégis ad neki egy utolsó lehetőséget a megtérésre, de ezzel a lehetőséggel nem él Júdás, hiszen ő már véglegesen döntött.  Jézus kijelenti Júdásnak: amit tenni akarsz, tedd meg. Ezzel is mutatja Jézus, hogy nem tehetetlen ezzel szemben, hanem Ő az irányítója mindennek. Hiszen mindennek be kellet, hogy teljesülnie, amit a próféták megjövendöltek. Nagyhét első három napja rávilágít Jézus küldetésének lényegére, amit nekünk is követnünk kell, ki kell, vegyük belőle a szerepünket, hiszen csakis így tudunk részt venni. Jézussal együtt tudatosan készülve Húsvétra, tudatosan tenni, és megtenni mindazt, amit Jézus kér tőlünk, ahogyan az Atya is kérte Jézust és teljesen engedelmeskedett neki. Hiszen ahogyan az Atya szereti az egyszülött Fiát, úgy bennünket is szeret. Nem kér nagydolgot tőlünk csakis azt, hogy szeressük egymást! A koronavírus okozta helyzet némely családot elválasztott egymástól, nem tud együtt lenni velük, együtt készülni a Húsvét ünneplésében, csakis lélekben. Lélekben együtt imádkoznak, és készülnek a Kereszténység legnagyobb ünnepére a Mi Úrunk Feltámadására.  A Mi Úrunk látja a mi szenvedéseinket, látja ezt a sok aggódó embert, akik bajban vannak és segítségre szorulnak. Egy dolgot tudunk tenni értük azt, hogy imádkozunk a Menyei Atyához, hogy segítsen meg bennünket és embertársainkat ebből a kilátástalan helyzetből. 
 Atyám! ha lehetséges, múljék el tőlem e pohár; mindazáltal ne úgy legyen az, mint én akarom, hanem, mint te.
Nagyszerda
Mt 26,14-25
Jézus a mai Evangéliumban arra készül, hogy megmutassa szeretetének nagy jelét, míg az áruló Júdás arra, hogy elárulja az Emberfiát.
Jézus szeretetet sugároz, míg az ember gyűlöletet. Ebben az Evangéliumi szakaszban mennyire meglátszik az ember kapzsisága! A XXI. században sincs ez másképpen, hiszen semmi új nincs a nap alatt. De emlékezzünk, csak vissza a tegnapi elmélkedésünkre: Jézus mindig ott van, és mindig ad nekünk lehetőséget a megváltozásra. Itt az a kérdés, hogy én mennyire tudok, és mennyire akarok Krisztussal találkozni!
Tudjuk jól, hogy az árulás mennyire rosszul érint bennünket, legfőképpen akkor, ha az egy közeli barát, ismerős, vagy netalántán egy családtagunk teszi ezt meg. Így volt ez Jézussal is. Tegyük fel a kérdést magunknak, hogy én hányszor árultam el már Jézust, ezért vagy azért? És hányszor kértem érte bocsánatot, hogy elárultam? Emlékezzünk csak Péter tagadására!
Ebből az Evangéliumi szakaszból világosan kiderül az, hogy ki-kivel van! Vajon én kivel vagyok? És ti kivel vagytok? Ezen próbáljunk elgondolkodni, hiszen itt világosan látszik az, hogy elkezdődik Jézus Krisztus szenvedéstörténete, aminek és is részese kell, hogy legyek.

Nagycsütörtök
Jn 13,1-15
Nagycsütörtök, ott vagyunk Jézussal és a tanítványaival az utolsó vacsora termében. A mai Evangéliumi szakasz, amit János evangélista írt, eltér a többi evangéliumtól! Hiszen itt csak a lábmosás szertartása van. Jézus búcsúbeszéde és Jézus Főpapi imájáról hallunk. 
Jézus nem azért jött ebbe a világba, hogy neki szolgáljanak hanem, hogy ő szolgáljon. Ebben az Evangéliumi szakaszban meg is látszik, hiszen Jézus szolgai feladatott végez, megmossa a tanítványainak a lábát. Olyan feladatot végez, amit csak a szolgák szoktak végezni, igy érthetővé válik számunkra Péter tiltakozása is. Azért cselekedte mindezeket Jézus, hogy a tanítványaiban is felébressze a szolgálatot és alázatot, amit nekik is gyakorolniuk kell. 
A tanítványok között ott van Júdás is, neki is megmossa a lábát, úgy mit a többi 11-apostolnak. Jézus még itt is meg akar bocsájtani Júdásnak azért a tétéért, amit már szívében elhatározott. Mindazok a gesztusok, amelyeket Jézus gyakorol a lábmosás alatt, azt most is gyakorolniuk kell mindazoknak, akik követik öt. 
Én vajon megengedem-e Jézusnak, hogy megmossa a lábamat? Bizonyára igen, csak az nem mindegy, hogy milyen lelkülettel állok oda elé. Jézus mindig felszólít bennünket, szeressük egymást, ahogy én szerettelek titeket. Mennyire vagyok képes ezt gyakorolni életem folyamán?
Jézus Főpapi imájában is ezeket a szavakat halljuk a legtöbbször. Jézus könyörög az Atyához érettünk, hogy ahol én vagyok ők is ott lehessenek velem. Mekkora nagy kegyelem és vigasztalás ez a mi számunka. Szeretni másokat nem könnyű, de nem lehetetlen, ha nem is szeretem őt, akkor legalább imádkozzam érte Jézushoz, hogy bocsássa meg szeretetlenségemet. 
Ne felejtsük, el Lukács Evangélista itt elbeszéli azt is, hogy Jézus megtörte a kenyeret hálát adott és odaadta a tanítványoknak, majd a szőlőtő borával telt kelyhet is, és odaadta a tanítványainak. Jézus valóságosan jelen van a kenyérben és a borban, mint Test és Vér. Ez a hívő ember legszebb imája, a szentmise, amit legelőször Jézus Krisztus mutatott be. 
Számunkra is legyen ez a legfontosabb és a legnemesebb imádságunk a szentmise, Jézus Krisztus keresztáldozata, amivel egyszer s mindenkorra megváltott bennünket. 

Nagypéntek
Jn 19,12-42
Nagypéntek! Jézus Pilátus előtt van, azonban ő arra törekszik, hogy Jézust szabadon bocsássa, mivel látja a főpapokon, hogy irigységből hozzák elé, és a hatalmuktól való megfosztástól félnek. 
Pilátus szabadon akarja bocsájtani, de a főpapok az mondják neki, ha szabadon bocsájtod, akkor nem vagy a császár barátja. Milyen képmutatás ez? Emberi ármánykodások, csakis azért, hogy mindenki megtarthassa a saját pozícióját és a hatalmát, amit itt a földön esetleg gyakorol. Pilátus úgy mutatja be nekik Jézust, mint a királyukat, de ők nem fogadják le királyukként, mivel azt mondják, hogy nekünk nincs királyunk, csak császárunk! Krisztusra pedig az kiáltják, hogy el vele, el vele! Feszítsd meg őt!
Vajon mi el tudjuk-e fogadni Krisztust Királyunknak? Vajon én mit mondanék neki, ha megkérdezi tőlem, hogy te kinek tekintesz engem? Milyen hitvallást tennék erre?
Mi ne legyünk olyanok, mint a főpapok voltak, akik elveszteni akarták Őt, hanem éppen ellenkezőleg, legyünk azok, akik megmenteni és szeretni akarjuk Őt, mivel Ő is szeretett bennünket, hallhattuk Jézus búcsú beszédében. 
Mi legyünk olyanok, mint Mária, és János, akik egész végig Jézussal voltak, ott voltak mellette és végignézték azt, hogy megostorozták, majd elítélték. Végig járták vele a Kálváriát látták szenvedni. Ott álltak a kereszt tövében és végig nézték Jézus halálát. Legyünk Máriák, legyünk Jánosok, akik ott vagyunk Jézus mellett, de ne csak a szenvedéseinkben, hanem egész életünk folyamán kövessük Őt, és szeressük. Manapság, amikor olyan sok megpróbáltatás ér bennünket kérjük Őt, teljes szívünkből, hogy segítsen meg bennünket ebben az időszakban. 
Én megtudok állni a kereszt mellett és fel tudok nézni arra, akit átszúrtak?
Részlet János Evangéliumából: Jn 19, 25-30 „Jézus keresztje mellett ott állt anyja, anyjának nővére, Mária, Kleofás felesége, és Mária Magdolna. Amikor Jézus látta, hogy ott áll anyja és a tanítvány, akit szeretett, így szólt anyjához: „Asszony, íme, a te fiad!” Azután a tanítványhoz szólt: „Íme, a te anyád!” Attól az órától fogva házába fogadta őt a tanítvány. Jézus tudta, hogy minden beteljesedett. De hogy beteljesedjék az Írás, így szólt: „Szomjazom.” Volt ott egy ecettel telt edény. Belemártottak egy szivacsot, izsópra tűzték, és a szájához emelték. Mikor Jézus megízlelte az ecetet, így szólt: „Beteljesedett!” És fejét lehajtva kilehelte lelkét.”

Nagyszombat
Mt 28,1-10
Nagyszombaton, egész napos Szentsír őrzés, Szentsír látogatás van az Egyházban. Imádkozva, egy szívvel, egy lélekkel várjuk a nagy csodát, Jézus Krisztus feltámadását! Nagyszombaton betekintünk a sírba és látjuk, hogy valóban meghalt.
Lélekben várjuk a Jézussal való újbóli találkozást, amit 40 napos lelki előkészület előzött meg, és most itt az alkalom, hogy megmutassuk neki, mennyire vártuk a vele való találkozásunkat. Húsvétkor nem egyszerűen Jézussal találkozunk, hanem a megdicsőült Jézus Krisztussal, aki érted, értem és mindenkiért meghalt, de feltámadt! 
Húsvét hajnalán betekintünk a sírba és látjuk, és mi is kimondhatjuk az angyallal és az asszonyokkal: nincs itt valóban feltámadt. Így olvassuk: az angyal megszólította őket és ezt mondta az asszonyoknak: „Ne féljetek! Tudom, hogy a megfeszített Jézust keresitek Ő nincs itt, mert feltámadt, amint megígérte. Jöjjetek, nézzétek meg a helyet, ahol feküdt”.
De ezt most, sajnos, csak a lelki szemeinkkel láthatjuk, és az élő közvetítésekben, mivel a járvány okozta karantén nem teszi lehetővé a „fizikai tapasztalást”! Jézus Krisztus ezt üzeni nekünk: „Ne féljetek, én veletek vagyok”!
Imádkozzunk együtt feltámadott Urunkhoz, hogy minél hamarabb szűnjék meg a betegség, amely körülvesz bennünket, de méginkább lelki betegségeinkből gyógyítson ki minket a feltámadott és megdicsőült Jézus Krisztus. 
[bookmark: _GoBack]Krisztus feltámadt! Valóban feltámadt!
